**E L Ő T E R J E S Z T É S**

# Szombathely Megyei Jogú Város Közgyűlésének 2019. április havi rendes ülésére

**Javaslat a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosítására**

A Tisztelt Közgyűlés az önkormányzat 2019. évi költségvetésről szóló önkormányzati rendelet tárgyalása során a 105/2019. (III.27.) Kgy. sz. határozatával támogatta az előterjesztésben felsorolt, a 2019. március 13. napján tárgyalt költségvetési rendelet-tervezethez fűzött 130 módosító indítványt. A Közgyűlés a 111/2019. (III.27.) Kgy. sz. határozatában felkérte a Polgármestert és a Jegyzőt, hogy készítse elő és terjessze a Közgyűlés április havi ülésére a 2019. évi költségvetési rendeletben elhatározott feladatok végrehajtásához kapcsolódó önkormányzati rendeletek módosítását.

A fenti módosító indítványok között meghatározásra került a „Krízissegély duplájára emelése”, amely a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet (továbbiakban: rendelet) módosítását teszi szükségessé az alábbiak szerint:

* az átmeneti támogatás és a rendkívüli szociális krízishelyzetre tekintettel nyújtott támogatás összege a rendeletben foglalt esetekben meghaladhatja a mindenkori öregségi nyugdíjminimum 150 %-át, de nem haladhatja meg a mindenkori öregségi nyugdíjminimum 300 %-át.

Javasolom a rendeletben egzakt módon meghatározni a rendkívüli szociális krízishelyzet fogalmát az alábbiak szerint:

* a kérelmező, vagy családja megélhetését veszélyeztető mértékű, kérelmező, vagy családtagja tekintetében felmerülő gyógykezelési költségek, kórházi kezelés költségének viselése, egyszeri gyógyászati segédeszköz beszerzése,
* az elhunyt hozzátartozó eltemettetésének költségeinek viselése,
* a 3 hónapot meghaladó keresőképtelenség, amennyiben kérelmező vagy családtagja megélhetése más módon nem biztosított,
* a jogosultság megállapításának elhúzódása miatt a nyugdíj, vagy egyéb rendszeres pénzellátás egy hónapot meghaladó késedelmes kifizetése, amennyiben kérelmező vagy családtagja megélhetése más módon nem biztosított,
* a gyermek iskoláztatásával kapcsolatos nagyobb összegű egyszeri kiadások.

Tájékoztatom a Tisztelt Közgyűlést, hogy a jogalkotásról szóló 2010. évi CXXX. törvény (a továbbiakban: Jat.) 2019. március 15-étől hatályos módosítása alapján önkormányzati rendeletnél megszűnt az a tilalom, hogy nem lehet módosítani a rendelet bevezető részét. Ennél a rendelet módosításnál így hatályosítani célszerű a az önkormányzat feladatköreinek megjelöléseit a bevezető részében.

A fentiek szerinti módosító rendelet az előterjesztés 1. számú, a módosításokkal egységes szerkezetbe foglalt Rendelet a 2. számú mellékletét képezi. A Jat. 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Az előterjesztés 3-4. számú mellékletét képezi az előzetes hatásvizsgálat és az indokolás.

Az egységes szerkezetbe foglalt rendelet-tervezet (2. számú melléklet) terjedelmére tekintettel csak elektronikus formában kerül kiküldésre. Elérhetősége: [www.szombathely.hu/kozgyules/e-kozgyules/](http://www.szombathely.hu/kozgyules/e-kozgyules/)2019.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2019. április** „ ”

 **/: Dr. Puskás Tivadar:/**